CELEX: 32022R0516
Language: mt
Date: 2021-10-26 00:00:00
Title: Regolament Delegat tal-Kummissjoni (UE) 2022/516 tas-26 ta’ Ottubru 2021 li jemenda l-Anness IV tar-Regolament tal-Kunsill (KE) Nru 708/2007 dwar l-użu ta’ speċi aljeni u li ma jinstabux lokalment fl-akkwakultura

1.4.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 104/51
               
            
         REGOLAMENT DELEGAT TAL-KUMMISSJONI (UE) 2022/516
         tas-26 ta’ Ottubru 2021
         li jemenda l-Anness IV tar-Regolament tal-Kunsill (KE) Nru 708/2007 dwar l-użu ta’ speċi aljeni u li ma jinstabux lokalment fl-akkwakultura
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 708/2007 (1) tal-11 ta’ Ġunju 2007 dwar l-użu ta’ speċi aljeni u li ma jinstabux lokalment fl-akkwakultura, u b’mod partikolari l-Artikolu 24(1) tiegħu,
         Billi:
         
                     (1)
                  
                  
                     Ir-Regolament (KE) Nru 708/2007 jistabbilixxi qafas li jirregola l-prattiki fl-akkwakultura fir-rigward ta’ speċijiet aljeni u li ma jinstabux lokalment sabiex jiġi evalwat u mnaqqas kemm jista’ jkun l-impatt possibbli tagħhom u ta’ kwalunkwe speċi assoċjata mhux fil-mira fuq il-ħabitats akkwatiċi.
                  
               
                     (2)
                  
                  
                     L-Anness IV tar-Regolament (KE) Nru 708/2007 jelenka l-ispeċijiet li spiss intużaw fl-akkwakultura għal żmien twil f’ċerti partijiet tal-Unjoni u b’hekk jibbenefikaw minn trattament differenzjali li jiffaċilita l-iżvilupp tagħhom mingħajr ebda piż amministrattiv addizzjonali, kif previst fl-Artikolu 2(5) ta’ dak ir-Regolament.
                  
               
                     (3)
                  
                  
                     L-Istati Membri jistgħu jitolbu lill-Kummissjoni biex iżżid speċijiet fl-Anness IV tar-Regolament (KE) Nru 708/2007 f’konformità mal-Artikolu 24(4) tar-Regolament (KE) Nru 708/2007. Ir-regoli dettaljati dwar il-kundizzjonijiet meħtieġa biex jiżdiedu l-ispeċijiet fl-Anness IV huma speċifikati fir-Regolament tal-Kummissjoni (KE) Nru 535/2008 (2).
                  
               
                     (4)
                  
                  
                     Il-Greċja talbet li tiżdied l-ispeċi Paġella ħamra, magħrufa wkoll bħala l-Pagru tal-Ġappun (Pagrus major) fl-Anness IV tar-Regolament (KE) Nru 708/2007, skont ir-regoli dettaljati tar-Regolament (KE) Nru 535/2008, u b’mod partikolari l-Artikolu 3 tiegħu. Studju ppreżentat mat-talba kkonkluda li din l-ispeċi ilha tintuża fl-akkwakultura Griega għal żmien twil mingħajr ebda effett avvers. Wara l-valutazzjoni ta’ din it-talba, il-Kummissjoni kkonkludiet li t-talba hija ġġustifikata u sostanzjata bl-informazzjoni kollha meħtieġa.
                  
               
                     (5)
                  
                  
                     L-emenda għall-Anness IV b’segwitu għat-talba mill-Greċja tipprovdi opportunità biex isiru aġġustamenti fit-terminoloġija użata fl-Anness. L-isem bil-Latin tal-isturjun Russu (Acipenser gueldenstaedtii) ġie miktub ħażin u għandu jiġi sostitwit bl-isem korrett. L-aġġornament tal-isem bil-Latin tal-Karpjun ta’ rasu kbira minn Aristichthys nobilis għal Hypophthalmichthys nobilis huwa wkoll opportun.
                  
               
                     (6)
                  
                  
                     Għal raġunijiet ta’ ċarezza, nota f’qiegħ il-paġna miżjuda mal-Anness IV tispjega li l-ibridi tal-ispeċijiet elenkati f’dan l-anness ma jibbenefikawx awtomatikament mit-trattament differenzjali pprovdut lill-ispeċijiet elenkati. Sabiex wieħed jibbenefika minn dak it-trattament, għandha tiġi segwita l-proċedura taż-żieda ta’ speċijiet fl-anness.
                  
               
                     (7)
                  
                  
                     Għalhekk, jenħtieġ li l-Anness IV tar-Regolament (KE) Nru 708/2007 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            L-Anness IV tar-Regolament (KE) Nru 708/2007 huwa emendat kif ġej:
            
                        (1)
                     
                     
                        Fil-Parti A – Ġenerali, tiżdied l-ispeċi li ġejja: Pagrus major, Paġella ħamra, magħrufa wkoll bħala l-Pagru tal-Ġappun.
                     
                  
                        (2)
                     
                     
                        L-isem bil-Latin tal-ispeċi Acipenser gueldenstaeti huwa sostitwit b’Acipenser gueldenstaedtii.
                     
                  
                        (3)
                     
                     
                        L-isem bil-Latin tal-ispeċi Aristichthys nobilis huwa sostitwit b’Hypophthalmichthys nobilis.
                     
                  
                        (4)
                     
                     
                        Tiżdied nota f’qiegħ il-paġna mat-titolu fl-Anness IV bit-test li ġej: “L-ibridi tal-ispeċijiet inklużi f’dan l-Anness ma għandhomx jitqiesu bħala parti minn din il-lista.”
                     
                  
         
            Artikolu 2
            Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-26 ta’ Ottubru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 168, 28.6.2007, p. 1.
         
            (2)  Ir-Regolament tal-Kummissjoni (KE) Nru 535/2008 tat-13 ta’ Ġunju 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 708/2007 dwar l-użu ta’ speċijiet aljeni u li ma jinstabux lokalment fl-akkwakultura (ĠU L 156, 14.6.2008, p. 6).